היום 11/4/13 התקיים מירוץ חיל החימוש ה-1 בסימן "החינוך הטכנולוגי" והגברת מודעות מפקדי חיל החימוש לאורח חיים בריא ועידוד העיסוק בפעילות גופנית מסודרת. מעל 2,000 רצים מיחידות חיל החימוש בהפנינג ענק. כל הכבוד לעמותת חיל החימוש וענף קד"צ על ארגון ומימון המירוץ.
כ-2,000 קצינים, נגדים ואזרחים עובדי צה“ל השתתפו במרוץ, לצדם של שוחרים מהמסלולים השונים בחיל ותלמידי המכינות הקדם צבאיות העומדים להתגייס לחימוש.
המירוץ כלל שני מקצים – הראשון מקצה תחרותי של 10 ק"מ, והשני מסלול 'עממי' באורך של 3 ק"מ. לאורכו של המסלול שנקבע, על גדותיו של נהר הירקון, ליוו כרזות המציגות את פעילותו של חיל החימוש. בין הכרזות בלטה האמרה המדרבנת "הכל בראש" – אמרה דו משמעית הנוגעת בנוסף ליכולתו של הגוף לשרוד את המקצה, גם ליכולות המנטליות הנדרשות מאיש החימוש בשטח ובמטה.
"המירוץ בא לגבש את המערכים השונים של חיל החימוש, ולהגביר את המודעות לחינוך גופני ולספורט בין אנשיו", הסביר ראש ענף קדם-צבאי במפקדת קצין החימוש הראשי, סא"ל עוזי שוחט. הוא ציין כי בחיל שמו דגש על החינוך הטכנולוגי – ”הזמנו את כל התלמידים במכללות השונות ללמוד על המסלולים הקדם-צבאיים השונים שמציע החיל". את יריית הפתיחה הזניק קצין החימוש הראשי, תא"ל צביקה קראוס, שאף השתתף במירוץ בעצמו. "זוהי שנה בה אנו עוסקים בעוצמה החילית – בדבקות במטרה ובספורט. השתתפו היום התלמידים, אשר עתידים להיות הדור הבא של חיל החימוש", ציין קצין החימוש הראשי, "על פי ההצלחה שנראתה היום, אנו עדים לתחילתה של מסורת בחיל".
בסיום התחרות הוענקו מדליות לכל המשתתפים במירוץ, ופרסים למקומות הראשונים. הזוכה במקום הראשון במירוץ חיל החימוש הוא רס"ן דוד דגו, קצין חימוש באגף המבצעים של משרד הביטחון, אשר הגיע לתוצאה המרשימה של 36 דקות במסגרת המקצה התחרותי. "מהרגע ששמעתי על קיומו של המירוץ החלטתי שאשתתף בו", סיפר רס"ן דגו, "חיל החימוש הוא החיל בו אני משרת מיום גיוסי, וההגעה למעמד הזה מרגשת אותי מאוד".